ภ.ง.ด.94 ภาษีเงินได้ครึ่งปี (ตอน 4)
สัปดาห์นี้เป็นรายการยกเว้นภาษีที่ต้องแสดงการใช้สิทธิในการคำนวณภาษีเงินได้บุคคลธรรมดาครึ่งปี โดยการนำข้อมูลกรอกในแบบ ภ.ง.ด.94 หรือใบแนบแบบ ภ.ง.ด.94 สรุปได้ดังนี้
25 ก.ย. 2558

สัปดาห์นี้เป็นรายการยกเว้นภาษีที่ต้องแสดงการใช้สิทธิในการคำนวณภาษีเงินได้บุคคลธรรมดาครึ่งปี โดยการนำข้อมูลกรอกในแบบ ภ.ง.ด.94 หรือใบแนบแบบ ภ.ง.ด.94 สรุปได้ดังนี้
ค่าเบี้ยประกันสุขภาพบิดามารดา ผู้มีเงินได้ที่ได้จ่ายค่าเบี้ยประกันภัยสำหรับการประกันสุขภาพให้แก่บริษัทประกันที่ประกอบกิจการในประเทศไทย เพื่อเอาประกันภัยบิดามารดาของผู้มีเงินได้ รวมทั้งบิดามารดาของคู่สมรสที่ไม่มีเงินได้ ได้รับยกเว้นภาษีเท่ากับค่าเบี้ยประกันภัยที่ได้จ่ายจริงในช่วงเดือน ม.ค.-มิ.ย. 2558 รวมแล้วใช้สิทธิได้ไม่เกิน 15,000 บาท บิดาหรือมารดาแต่ละคนมีเงินได้พึงประเมินไม่เกิน 30,000 บาทในปีภาษี
ค่าซื้อหน่วยลงทุนรวมเพื่อการเลี้ยงชีพ (RMF) ผู้มีเงินได้ได้รับยกเว้นภาษีเท่ากับค่าซื้อหน่วยลงทุนที่ได้จ่ายจริงในช่วงเดือน ม.ค.-มิ.ย. 2558 โดยใช้สิทธิได้ไม่เกิน 500,000 บาท และไม่เกินร้อยละ 15 ของเงินได้พึงประเมิน เงินได้ที่ได้รับยกเว้น เมื่อรวมกับเงินสะสมที่จ่ายเข้ากองทุนสำรองเลี้ยงชีพ กองทุนบำเหน็จบำนาญข้าราชการ หรือกองทุนสงเคราะห์ตามกฎหมายว่าด้วยโรงเรียนเอกชน ต้องไม่เกิน 500,000 บาท   
ค่าซื้อหน่วยลงทุนรวมหุ้นระยะยาว (LTF) ผู้มีเงินได้ได้รับยกเว้นภาษีเท่ากับค่าซื้อหน่วยลงทุนที่ได้จ่ายจริงในช่วงเดือน ม.ค.-มิ.ย. 2558 โดยใช้สิทธิได้ไม่เกิน 500,000 บาท และไม่เกินร้อยละ 15 ของเงินได้พึงประเมิน
เงินบริจาคสนับสนุนการศึกษา/การกีฬา ที่ได้มีการจ่ายจริงในช่วงเดือน ม.ค.-มิ.ย. 2558 ผู้มีเงินได้ได้รับยกเว้นภาษี 2 เท่าของจำนวนที่จ่ายจริง นำมาหักได้ไม่เกินร้อยละ 10 ของเงินได้พึงประเมินที่ได้หักค่าใช้จ่ายและค่าลดหย่อนออกแล้ว ทั้งนี้ ควรดูหลักเกณฑ์ที่กฎหมายกำหนดด้วย กรณีนี้ปฏิบัติผิดพลาดกันมาก
ผู้มีเงินได้พึงประเมินที่มีอายุ 65 ปีบริบูรณ์ขึ้นไป หรือผู้พิการที่มีเงินได้ ได้รับยกเว้นภาษีเท่ากับเงินได้พึงประเมินที่ตนเองได้รับในช่วงเดือน ม.ค.-มิ.ย. 2558 ยกเว้นได้ไม่เกิน 190,000 บาท ต้องแสดงการใช้สิทธิยกเว้นภาษีโดยการใช้ใบแนบแบบ ภ.ง.ด.94 สำหรับเงินได้พึงประเมินส่วนที่เกินกว่า 190,000 บาท ให้นำมากรอกในแบบ ภ.ง.ด.94 เพื่อคำนวณภาษีต่อไป
ค่าการเดินทางท่องเที่ยวในประเทศ สำหรับเงินได้เท่าที่ได้จ่ายเป็นค่าบริการให้แก่ผู้ประกอบธุรกิจนำเที่ยว หรือที่ได้จ่ายเป็นค่าที่พักในโรงแรมให้แก่ผู้ประกอบธุรกิจโรงแรมสำหรับการเดินทางท่องเที่ยวภายในประเทศ ที่ได้จ่ายไปในเดือน ม.ค.-มิ.ย. 2558 ยกเว้นได้ไม่เกิน 15,000 บาท
ยกเว้นภาษีเงินได้สำหรับการซื้ออสังหาริมทรัพย์ที่เป็นอาคารพร้อมที่ดิน หรือห้องชุดในอาคารชุด เพื่อเป็นที่อยู่อาศัย สำหรับรายจ่ายค่าซื้ออสังหาริมทรัพย์ที่จ่ายไปในระหว่างวันที่ 21 ก.ย. 2555 ถึงวันที่ 31 ธ.ค. 2555 และต้องมีการจดทะเบียนโอนกรรมสิทธิ์ในอสังหาริมทรัพย์นั้นภายในช่วงเวลาดังกล่าว อสังหาริมทรัพย์มูลค่าไม่เกิน 5 ล้านบาท ต้องไม่เคยผ่านการจดทะเบียนโอนกรรมสิทธิ์มาก่อน ไม่ว่าทั้งหมดหรือบางส่วน การใช้สิทธิยกเว้นภาษีเงินได้ ให้ได้รับยกเว้นภาษีเท่าจำนวนเงินที่จ่ายเป็นค่าซื้ออสังหาริมทรัพย์จริง แต่ไม่เกินร้อยละ 10 ของมูลค่าอสังหาริมทรัพย์ และต้องใช้สิทธิเป็นเวลา 5 ปีภาษีต่อเนื่องกัน โดยให้ใช้สิทธิยกเว้นภาษีเงินได้เป็นจำนวนเท่าๆ กันในแต่ละปี ใช้สิทธิได้ไม่เกิน 100,000 บาท/ปี หลักเกณฑ์และเงื่อนไข ศึกษาได้จากประกาศอธิบดีกรมสรรพากรเกี่ยวกับภาษีเงินได้ ฉบับที่ 213 
สัปดาห์หน้ามาดูประเด็นที่ผู้เสียภาษีมักปฏิบัติผิดพลาดบ่อยครั้งในการยื่นแบบเสียภาษีเงินได้บุคคลธรรมดาครึ่งปีว่ามีประเด็นใดบ้าง จะได้ระมัดระวังมิให้เกิดความผิดพลาดขึ้น สวัสดีครับ